316 penerbangan tambahan sempena Tahun Baharu Cina
SEPANG: Suruhanjaya Penerbangan Malaysia (MAVCOM) telah meluluskan 25 lagi penerbangan tambahan bagi laluan domestik  sempena Tahun Baharu Cina bermula esok hingga 31 Jan ini. Penambahan itu menjadikan 316 penerbangan tambahan yang telah diluluskan berbanding 291 penerbangan tambahan yang diumumkan Menteri Pengangkutan, Anthony Loke, pada 6 Jan lepas, susulan permintaan daripada syarikat penerbangan selain usaha menangani harga tiket penerbangan. Pengerusi Eksekutif MAVCOM, Datuk Seri Saripuddin Kassim, berkata penerbangan tambahan itu melibatkan 134 penerbangan yang ditawarkan AirAsia, Batik Air (69), Malaysia Airlines (53), SKS Airways (44) dan 16 penerbangan oleh Firefly. “Ppenambahan penerbangan ini, dijangka lapangan terbang akan semakin sibuk bermula esok dan sesak dengan penumpang,” katanya kepada Bernama dan RTM selepas mengadakan pemeriksaan di Lapangan Terbang Antarabangsa Kuala Lumpur 2 (klia2), di sini ,hari ini. Pemeriksaan tersebut dilaksanakan bertujuan menilai kesiapsiagaan operasi syarikat penerbangan dan lapangan terbang termasuk Lapangan Terbang Antarabangsa Kuala Lumpur (KLIA) untuk mengendalikan trafik penumpang yang tinggi sempena musim perayaan hujung minggu ini. Susulan penambahan 25 penerbangan tambahan tersebut, MAVCOM semalam telah mengeluarkan surat peringatan kepada syarikat penerbangan tempatan supaya mematuhi kesemua jadual penerbangan dan peraturan yang ditetapkan, katanya. Berhubung kelewatan atau pembatalan penerbangan dan hak pengguna, Saripuddin berkata Kod Perlindungan Pengguna Penerbangan Malaysia 2016 (MACPC) menggariskan peraturan yang perlu dipatuhi antaranya penyediaan makanan dan akses internet bagi penangguhan dua jam atau lebih. “Memang ada syarikat penerbangan yang mematuhi peraturan tersebut tetapi ia bergantung kepada pengguna itu sendiri, kadang-kadang mereka menolak kemudahan yang disediakan syarikat, ia adalah pilihan penumpang. “Cuma kita hendak syarikat penerbangan bertanggungjawab terhadap penumpang seperti mana yang ditetapkan oleh MAVCOM, kerana semua penumpang membayar caj perkhidmatan penumpang, oleh itu mereka berhak menerima standard perkhidmatan minimum di lapangan terbang,” katanya. -Bernama. 
See author's posts
